ખેડૂતોને સિંચાઇ માટે પાણી માંગવા માટે રસ્તા પર ઉતરવું પડ્યું અને સરકાર સામે આંદોલન કરવું પડ્યું હતું. રાજ્યના મોટા ભાગના વિસ્તારમાં ઓછા વરસાદના કારણે પાક સુકાઈ ગયા અને દુષ્કાળની સ્થિતિ પેદા થઇ હતી. કેટલાક ખેડૂતોને આત્મહત્યા કરવા પણ મજબુર થવું પડ્યું. છતાં ભાજપ સરકારના પેટનું પાણી પણ હલ્યું નહીં. પરંતુ હવે વડાપ્રધાન નરેન્દ્ર મોદી સ્ટેચ્યુ ઓફ યુનિટીનું અનાવરણ કરવા આવી રહ્યા છે ત્યારે રૂપાણી સરકારે પોતે પાણીદાર હોવાનું બતાવવા નર્મદા કેનાલમાંથી પાણી છોડવાનો નિર્ણય કર્યો છે. વાસ્તવમાં સ્ટેચ્યૂ ઓફ યૂનિટી અનાવરણ કાર્યક્રમ દરમિયાન પાણી વેડફીને કેટલાક કાર્યક્રમોનું આયોજન કરાયું છે. ત્યારે, ખેડૂતોમાં રોષ ન ફેલાય તે માટે અને વિપક્ષને મુદ્દો ન મળે તે માટે પાણી આપવાનો નિર્ણય કરાયો છે.